Kopsurohu kõrvalt turritab punaste lehtedega ripsmeline metsvits. Ostsin ta üle-eelmiselt Türi lillelaadalt. Oli teine väike vitsake ja maksis suht palju oma suuruse kohta, aga ma olin teda juba ammu tahtnud, nii et mul ei hakanud rahast kahju. Nüüd on ta end juba nii laiali  ajanud, et peaksin kopsurohust veidike eemale istutama. Kusjuures üks looduslik kurereha ka veel neil seal külje all laiutamas. Lisaks olen juba aastaid tahtnud omale täpilist metsvitsa 'Alexander', kuid pole ammu kusagil müügil kohanud. Ükskord nägin teda kohaliku ehituspoe aianurgas, aga taimed olid nii rääbakad, et ei raatsinud ära osta. Nüüd kahetsen, sest kasvama oleksid nad kindlasti läinud ja mul oleks praeguseks juba ilus suur puhmas.